Die wiel draai in rugbyWanneer jy in ŉ glashuis woon, moet jy nie met klippe gooi nie, veral nie in rugby nie. Dis hoekom die Stormers maar die houe op die ken moet vat nadat die Nieu-Seelandse skeidsregter, Mike Fraser, ŉ hele paar vreemde beslissings gemaak het in Saterdag se Superrugbywedstryd op Nuweland teen die Chiefs. Gert Smal, die Westelike Provinsie se direkteur van rugby, is soos duisende Kapenaars briesend (veral omdat die Chiefs boonop gewen het) en het amptelik by Sanzaar, die beheerliggaam van Superrugby, oor Fraser gekla. Maar intussen is Fraser aangestel om Saterdag se kragmeting met die Sharks en Chiefs op Kingspark te hanteer. Ja, Sanzaar sal pa moet staan vir skeidsregters wat fouteer. Sanzaar sal ook moet nadink of dit gepas is dat ŉ Nieu-Seelandse skeidsregter optree wanneer die Kiwi-spanne, veral in Suid-Afrika, teen spanne uit Suid-Afrika speel. Maar is die skoen ook nie aan die ander voet wanneer Jaco Peyper of Marius van der Westhuizen blaas wanneer ŉ Suid-Afrikaanse span teen die Nieu-Seelanders speel nie? Wat van die talle kere dat die Stormers, en enige ander span, deur ŉ skeidsregter se beslissings bevoordeel is? Is daar toe ook gekla? Ons wil tog sekerlik nie hê dat Australiese skeidsregters elke keer moet blaas wanneer ŉ Suid-Afrikaanse span teen die Nieu-Seelanders speel nie? Elke span loop maar die een of ander tyd deur, hetsy op Nuweland, Loftus, Ellispark, Edenpark en in Australië. Kry maar jou huis behoorlik in orde, soos Spanje dit nou op ŉ ander vlak teëgekom het nadat Wêreldrugby Dinsdag die mat onder die Spanjaarde, België en Roemenië uitgepluk het nadat hulle spelers in Wêreldbeker-kwalifiseringswedstryde gebruik het wat nie verkiesbaar was nie. Spanje is onlangs deur België geklop, wat beteken het dat Roemenië in die volgende WB-toernooi in Japan sou speel. Spanje het gehoop dat die wedstryd (wat deur ŉ onbevoegde Roemeense skeidsregter hanteer is) oorgespeel sou word, maar Wêreldrugby het bevind dat die Spanjaarde, België en Roemenië gekroek het en dit het die deur vir Rusland oopgemaak. Kom ons draai die horlosie 15 jaar terug, toe Spanje amptelik gekla het nadat Rusland drie Suid-Afrikaners, Bloues Volschenk, Tenk Hendriks en Werner Pieterse, in kwalifiserende WB-wedstryde gebruik het. Rusland is destyds afgerig deur James Stoffberg, die oudkaptein en -afrigter van Wes-Transvaal, wat jare lank reeds een van die Suid-Afrikaanse Rugbyunie se uitvoerende bestuurslede is. Die Russe het beweer dat die drie Suid-Afrikaners Russiese grootouers het, maar hulle kon nie enige verdere bewyse indien nie en is gediskwalifiseer en met Spanje vervang (wat ook nie kon kwalifiseer nie). Rusland is boonop met £75,000 (bykans R1,3 m.) beboet. Nou het die wiel gedraai. Rusland speel en die Spanjaarde kyk televisie.